วันก่อนผมมีโอกาสแวะมาทานร้านเนื้อตุ๋นจักรเพ็ชรอีกครั้ง ก่อนหน้านี้เคยมาทานแล้ว 2 ครั้ง ด้วยความหิวโซและฝ่าดงรถติดแถวสีลมมาช่วงหัวค่ำผมเลยขับมาจอดทานที่ร้านนี้แบบสุ่มๆ หน้าเริ่มมืด ถ้าขับไกลกว่านี้มีหวังไม่ไหวแน่เลยครับ :)

ร้านนี้เปิดเป็นอาคารพาณิชย์ริมถนนราชพฤกษ์ฝั่งขาออก จุดสังเกตคืออยู่ก่อนถึงปั๊มปตท.ราชพฤกษ์-ตลิ่งชัน ฝั่งตรงข้ามร้านกุ้งเต้น สามารถจอดรถที่ลานจอดหน้าร้านได้เลยครับ

ชื่อร้านเนื้อตุ๋นจักรเพ็ชรมีที่มาจากชื่อถนนจักรเพ็ชรแถววัดเลียบ โรงเรียนสวนกุหลาบ ผมเข้าใจว่าดั้งเดิมเค้าอยู่แถวนั้น อ่านประวัติมาคร่าวๆว่่ารับสูตรดั้งเดิมมาจากอาก๋ง

ผมเห็นมีหลายคนรีวิวไว้บ้างแล้ว ผมจะรีวิวตามที่ผมรู้สึกเกี่ยวกับบรรยากาศร้าน รสชาติอาหาร+ราคา และการบริการ แบ่งออกเป็น 3 หัวข้อ

บรรยากาศร้าน
ความเห็นส่วนตัว: ดีมาก ลงตัวกับขนาดร้าน สะอาดสะอ้าน น่านั่ง

• แต่งร้านสไตล์ retro เฟอร์นิเจอร์ไม้ทั้งหมด คล้ายๆโรงเตี๊ยม รู้สึกกระแสนี้มาแรง

• มุมนึงด้านหน้าร้าน จัดสวนสไตล์ป่าลึกขนาดย่อมๆมีไม้เลื้อยปลูกไปตามระแนงไม้ ผมรู้สึกมองออกไปสบายตาดีครับ (ดูจากรูปที่รีวิว)

รสชาติอาหาร+ความคุ้มค่า
ความเห็นส่วนตัว: ผมว่าธรรมดาถึงขั้นเฉยๆ สูตรวัดดงอร่อยและเข้มข้นกว่า ราคาค่อนข้างสูง ไม่คุ้มค่า เข้าใจว่าร้านเจาะกลุ่ม upscale เพราะเส้นนี้ส่วนใหญ่เป็นหมู่บ้านจัดสรรคนมีกะตังค์ คนที่มากินต้องขับรถมาทั้งนั้น รถสาธารณะแทบไม่มี

• ที่ร้านมีเมนูตั้งแต่ เนื้อตุ๋น/หมูตุ๋น สามารถเลือกเป็นก๋วยเตี๋ยว ธรรมดาเริ่มต้น 45 บาท เกาเหลา หรือหม้อไฟ (เลือกเส้นหรือข้าวเปล่ามากินลวกในหม้อไฟได้ -เส้นใหญ่ (15B) บะหมี่ฮ่องกงลวก (30B)

• เมนูพิเศษ อย่างเนื้อเชอร์ลอยด์ จะ up price ขึ้นไปอีก อย่างก๋วยเตี๋ยวเนื้อเชอร์ลอยด์ 100 บาท ผักหวานคิดเพิ่ม 20 บาท

• เมนูอื่นๆ แพะตุ๋นยาจีน 390 บาท สำหรับคนชอบบำรุงกำลัง :) ข้าวซอยต่างๆ 80 บาท หรือคนชอบข้าวก็ข้าวราดแกงกะหรี่ต่างๆ 90 บาท

• ของทานเล่น เช่นลูกชิ้นหมู/เนื้อปิ้ง ไม้ละ 10 บาท ขายเป็นเซตเท่านั้น 30/50/100 บาท ของหวานมีเป็นแบบไทยๆ หรือไอศกรีม New Zealand แพงอยู่ ลูกละเกือบร้อย

• เมนูอาหารเค้าผมว่าดูก็เข้าใจง่ายดี แยกเป็นหมู-เนื้อ ข้าว อื่นๆ มีรูปภาพประกอบพร้อมราคา ดูจากรูปที่ผมลงแล้วกัน ผมถ่ายเก็บไว้ลงหมดเป็นข้อมูลในการตัดสินใจเข้าร้าน

• เมนูที่ผมสั่งครั้งนี้ (คนเดียว) มีหม้อไฟเนื้อ ชิ้น-สด-ตุ๋น 140 บาท + เส้นใหญ่ลวก 15 บาท ลูกชิ้นเนื้อปิ้งชุดเล็ก 30 บาท อย่างที่สรุปไว้ข้างต้น คุณภาพวัตถุดิบเค้าใช้ได้ เครื่องปรุงสะอาด ส่วนรสชาติผมว่าเฉยๆเทียบกับสูตรวัดดงไม่ได้ ปริมาณก็ถือว่ากลางๆไม่ได้เยอะมากมายราคาทั้งหมดไม่มี ++

บริการ
ความเห็นส่วนตัว: ต้องปรับปรุงเล็กน้อยครับ พนักงานรับออเดอร์ผมไปแจ้งครัวไม่ตรงกับที่ผมสั่ง ผมไม่เอาเอ็นตุ๋นแต่ใส่มา ดีที่เค้าไปทำเปลี่ยนให้ใหม่ (เข้าใจว่าเป็นต่างชาติอาจฟังผมสั่งไม่เคลียร์) ตอนที่ผมไปช่วงหัวค่ำลูกค้าน้อยเค้าก็เดินเข้ามารับออเดอร์เร็วครับ อาหารได้ไว

โดยรวมผมให้ 3 ดาว รสชาติผมว่าไม่เด็ดครับ ราคาไม่คุ้มเท่าไหร่ บริการมีติเล็กน้อย แต่ต้องให้เครดิตเรื่องการตกแต่งร้านของเค้า ซึ่งเป็นสิ่งเดียวที่ผมชอบ :)

ปล: ร้านนี้มี 2 สาขา
1.ราชพฤกษ์ ที่นี่
2.สนามบินน้ำ พลาซ่า สามแยกตัดกับถนนเลี่ยงเมืองนนท์
